**Délegyháza Község Önkormányzata Képviselő-testületének**

**…../2014. (……..) önkormányzati rendelete**

**a nem közművel összegyűjtött háztartási szennyvíz begyűjtésére, elszállítására és elhelyezésére irányuló közszolgáltatásról**

Délegyháza Község Önkormányzatának Képviselő-testülete a vízgazdálkodásról szóló 1995. évi LVII. törvény 44/C.§ (2) bekezdése a-g) pontja alapján kapott felhatalmazás alapján, az Alaptörvény 32. cikk. (1) bekezdésének a) pontjában, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 21. pontjában és a vízgazdálkodásról szóló 1995. évi LVII. törvény 4.§ (2) bekezdésének d) pontjában meghatározott feladatkörében eljárva a következő rendeletet alkotja:

**1. A rendelet hatálya**

**1.§** (1) A rendelet hatálya kiterjed Délegyháza Község területén a nem közművel összegyűjtött háztartási szennyvizek, illetve a településen található szennyvízbekötés nélküli ingatlanokon keletkező háztartási szennyvizek begyűjtésére.

(2) A Képviselő-testület az üdülő- és ideiglenesen használt ingatlanokra eltérő szabályozást nem állapít meg, azokra e rendelet szabályait kell alkalmazni.

**2. A települési folyékony hulladék elszállítására irányuló közszolgáltatás ellátásának rendje,**

**a szolgáltató jogai és kötelezettségei**

**2.§** (1) Délegyháza Község területén a Képviselő-testület felhatalmazása alapján a szippantott szennyvíz begyűjtésével, szállításával és elhelyezésével kapcsolatos feladatokat a Dél-Pest Megyei Víziközmű Szolgáltató Zrt. (2360 Gyál, Kőrösi út. 190.) látja el.

(2) A szippantott szennyvíz befogadására a Dunavarsány és Térsége Szennyvíztisztító és Elhelyező Telepet kell használni.

**3.§** (1) A Szolgáltató a közszolgáltatást a külön jogszabály által meghatározott műszaki, közegészségügyi követelményeknek megfelelően köteles ellátni.

(2) A települési folyékony hulladék elszállítása az erre a célra engedélyezett, zárt rendszerű, csepegést és szaghatást kizáró eszközzel végezhető.

(3) A szállításra használt eszközökön a Szolgáltató nevét, címét az alapszíntől eltérő színű, jól olvasható betűnagyságú felirattal fel kell tüntetni.

(4) Amennyiben a közszolgáltatás teljesítéséből eredően szennyezés keletkezik, a közszolgáltató köteles a hulladék eltakarításáról, a terület szennyeződés-mentesítéséről, a kárelhárításról, valamint az eredeti környezeti állapot helyreállításáról gondoskodni.

**4.§** (1) Szolgáltató a megrendeléstől számított 72 órán belül köteles elvégezni a munkát.

(2) Befogadó a vízellátási adatok alapján nyilvántartást köteles vezetni az ivóvízhálózatba bekapcsolt, de a szennyvízhálózatba nem kapcsolt fogyasztók vízfelhasználásáról, a szolgáltatása során ezekről a helyekről elszállított szennyvíz mennyiségéről.

(3) Közszolgáltató az adatkezelés során köteles az információs önrendelkezési jogról és az információs szabadságról szóló 2011. évi CXII. törvény rendelkezéseit betartani.

**3. Az ingatlan tulajdonosának jogai és kötelezettségei**

**5.§** (1) Valamennyi ingatlan tulajdonosa köteles a keletkező háztartási szennyvizet vízzáró tartályba, aknába gyűjteni, és azt a közszolgáltató részére átadni.

(2) Tulajdonos a vízzáró szennyvízgyűjtőben összegyűjtött és ideiglenesen tárolt szennyvizet a 2. § (1) bekezdésében megjelölt Szolgáltatóval köteles elszállíttatni.

(3) Tulajdonos a ténylegesen elszállított szennyvíz mennyisége után köteles a jelen rendelet melléklete szerinti díjat megfizetni.

(4) Tulajdonos a szolgáltatással, munkavégzéssel kapcsolatban a Szolgáltatónál jogosult panaszt tenni. Amennyiben a Szolgáltató a panasz alapjául szolgáló körülményt, cselekményt vagy gyakorlatot nem tudja megváltoztatni, köteles a beadványt 8 napon belül a Jegyzőhöz továbbítani.

(5) Az ingatlan tulajdonosa köteles a közszolgáltatás elvégzése érdekében a közszolgáltatóval együttműködni és a részére szükséges információkat megadni.

(6) Közszolgáltató az ingatlantulajdonossal közszolgáltatói szerződést köt.

(7) A közszolgáltatási szerződés tartalmi elemei:

1. a szerződő felek megnevezése és azonosító adatai:
   * közszolgáltatást igénybe vevő természetes személy neve, lakcíme, születési helye és ideje, anyja neve
   * gazdálkodó szervezetek adószáma és számlavezető pénzintézete
2. a közszolgáltatás igénybe vételének napja
3. a teljesítés helye pontos cím szerint
4. a tárolóedény űrtartalma
5. a befogadó hely megjelölése
6. a közszolgáltatás díjának megfizetési módja
7. a szerződés felmondásának feltételei
8. az irányadó jogszabályok meghatározása
9. polgári peres eljárás esetén a kizárólagos illetékességgel eljáró bíróság megjelölése.

**4.Közszolgáltatási szerződés létrejötte az Önkormányzat és a közszolgáltatást végző között**

**6.§** (1) Az Önkormányzat a közszolgáltatóval a közszolgáltatás ellátására írásban közszolgáltatói szerződést köt.

(2) A közszolgáltatási szerződésnek legalább az alábbiakat kell tartalmaznia:

1. a szerződő Önkormányzat nevét, címét, képviselőjét, adószámát
2. a szolgáltató azonosító adatait (név, cím)
3. a közszolgáltatási tevékenység megnevezését
4. a közszolgáltatási tevékenységgel érintett területet
5. a közszolgáltatási tevékenység végzésének időtartamát
6. a háztartási szennyvizet befogadó létesítmény megnevezését.

(3) A közszolgáltatási szerződést az Önkormányzat a Dél-Pest Megyei Víziközmű Szolgáltató Zrt.-vel (2360 Gyál, Kőrösi út. 190.) 2013. december 31-ét követően 5 évre köti.

(4) A közszolgáltatói szerződést az Önkormányzat csak akkor mondhatja fel, ha a közszolgáltató:

1. a közszolgáltatás ellátása során a környezet védelmére és a vízgazdálkodásra vonatkozó jogszabályok, vagy a rá vonatkozó hatósági határozat előírásait súlyosan megsérti, és ennek tényét a bíróság vagy hatóság megállapítja,
2. a szerződésben megállapított kötelezettségét neki felróhatóan súlyosan megsérti.

(5) A teljesítés megkezdését követően a közszolgáltató a közszolgáltatási szerződést akkor mondhatja fel, ha

1. az Önkormányzat a közszolgáltatási szerződésben meghatározott kötelezettségét – a közszolgáltató felszólítása ellenére – súlyosan megsérti és ezzel a közszolgáltatónak kárt okoz vagy akadályozza a közszolgáltatás teljesítését, vagy
2. a közszolgáltatási szerződés megkötését követően hatályba lépett jogszabály a közszolgáltatási szerződés tartalmi elemeit úgy változtatja meg, hogy a közszolgáltatónak a közszolgáltatás szerződésszerű teljesítése körébe tartozó lényeges és jogos érdekeit jelentős mértékben sérti.

(6) A felmondási idő legalább 2 hónap, legfeljebb 6 hónap lehet.

(7) A közszolgáltatási szerződés felmondása esetén az Önkormányzatnak intézkednie kell, hogy a felmondási idő lejártát követően a közszolgáltatás biztosított legyen.

**5. A közszolgáltatás díja**

**7.§** A mindenkori érvényes díjról a Szolgáltató a végzendő tevékenység feltüntetésével díjjegyzéket köteles készíteni (1. melléklet).

**8.§** Szolgáltató a díjat a szolgáltatás elvégzését követően azonnal, számla alapján jogosult beszedni.

**6. Záró rendelkezések**

**9.§** (1) Az e rendelettel összefüggő tevékenységeket, a rendelet végrehajtását a Jegyző ellenőrzi.

(2) E rendelet a kihirdetését követő második napon lép hatályba.

(3) E rendelet hatálybalépésével egyidejűleg hatályát veszti a szennyvízszolgáltatás és a víziközmű-fejlesztési hozzájárulás díjainak szabályozásáról szóló 36/2011. (X. 19.) önkormányzati rendelet 1. mellékletének a), valamint b) pontja.

Délegyháza, 2014. január …

dr. Riebl Antal dr. Molnár Zsuzsanna

polgármester jegyző

A rendelet kihirdetve: 2014. január …. napján.

dr. Molnár Zsuzsanna

jegyző

**1. Melléklet**

**Délegyháza Községben a szippantott szennyvíz szállítási és ártalmatlanítási költsége**

1. Nem közművel összegyűjtött háztartási szennyvíz begyűjtésére, elszállítására és elhelyezésére vonatkozó díj szennyvízcsatornával ellátott területen: 1.954,- Ft/m3

2. Nem közművel összegyűjtött háztartási szennyvíz begyűjtésére, elszállítására és elhelyezésére vonatkozó díj szennyvízcsatornával nem ellátott területen: 1.664,- Ft/m3

A fenti díjak bruttó díjak, az ÁFA-t tartalmazzák.